Margrete Auken (SF), 2000-01-14:
Nu har jeg lige fået at vide, at vi har haft redegørelsen, for at den skulle danne grundlag for det forslag, vi har her, så man burde jo kunne gøre det i korthed.
Vi i SF støtter overførelsen af kompetence.
Vi synes, det er en god idé, fordi der jo helt åbenlyst er det begrænsende formål.
Det går altså ikke den anden vej, så man slet ikke kan få færdselslovens bestemmelser.
Det er jo en begrænsning, så vidt jeg kan se, men ministeren må sige det til mig, hvis jeg har misforstået det.
De konflikter, der i almindelighed har været, har drejet sig om, at politiet ville lave lidt mere - hvad skal vi sige? - liberale regler end det, kommunerne har ønsket.
Men jeg vil egentlig godt lige have præciseret, at vi ikke slækker på kravene til sikkerhed i det, vi gør. Jeg nævnte eksemplet med Vester Voldgade.
Vi kender det alle sammen godt, og det var en grim oplevelse.
Der var omsider flertal i kommunen for at gøre et eller andet, og så sagde politiet bare niks.
Da de så blev tvunget til det alligevel, sagde de jo alligevel niks ved at lade hvad som helst køre igennem, så man var rent til grin, hvis man kørte udenom, hvad så nogle af os gjorde alligevel.
Så det støtter vi, og vi støtter også det med snerydning.
Men der er ingen grund til at snakke mere om det, for vi får jo aldrig sne mere, så det kan jo være lige meget.
Så har jeg problemer med de motorløb, som hr. Helge Adam Møller beskrev, og som skulle finde sted i den indre by.
Selv om vi har gjort, hvad vi kunne for at jage mennesker væk fra den indre by - det er sådan set rigtigt nok - så er der stadig væk folk, der bor her i den, og det er jo en skrækkelig tanke, at de skal igennem alt det.
De gange, man har været udsat for det,
har det altså været dødssygt.
Ude i min kirke har vi haft fornøjelsen af de der cykelløb, sådan at en 3-4 bryllupper omtrent måtte flyttes, eller hvordan vi nu fik det arrangeret, fordi der skulle være cykelløb.
Det var helt komisk, at vi skulle have sådanne konflikter, fordi man syntes, det var så fint at cykle ad Pile Allé og Frederiksberg Allé, og at det var lige meget, hvad der foregik i kirken.
Man spærrer jo af.
Jeg synes ikke, der skal være større muligheder, end der er i dag for, at der skal spærres af for cykelløb på en lørdag.
Jeg synes, der skal være mere begrænsning, end der er i dag, for der bor altså mennesker.
Det er ikke alle, der synes, det er smadderskægt at stå og juble over et cykelløb.
Der er også nogle, der gerne vil noget andet, f.eks. giftes, hvis det er det, de skal.
Så er det lidt synd, at de ikke kan blive det.
Vi måtte faktisk flytte nogle bryllupper sidste år, og det syntes jeg ikke var så godt.
Frederiksberg Kommune syntes derimod, det var fedt.
Det havde man meget fornøjelse af, men det havde vi ikke henne i Frederiksberg Kirke.
Det skulle meget nødigt blive noget, der greb yderligere om sig.
Man kan simpelt hen ikke komme over gaden, når der er cykelløb; det kan man ikke.
Jeg tør slet ikke tænke på, hvis der skulle have været et begravelsesfølge forbi den dag.
Men en begravelse planlægges så sent, at vi kan sige: I kan ikke få den tid, for der er cykelløb.
Det har vi faktisk måttet sige.
Bryllupper er ofte planlagt før cykelløbene, og vi har faktisk været nødt til at sige til brudeparret: Hvad gør vi så?
Så jeg vil bare sige, at jeg på en måde synes, at det er lidt for liberalt, men resten går vi ind for.